《颍川城东野老》
宋代·苏辙

我归颍川无故人，城东野老须如银。
少年椎埋起黄尘，晚岁折如依仙真。
走如麏鹿人莫亲，呼来上堂饮清樽。
踞床闭目略频伸，指我黄河出昆仑。
东流入海还天津，沐浴周遍才逡巡。
婴儿跏趺乘日轮，脱身游戏走四邻。
逢人不告非自珍，许我已老知闭门。
东朝太行款真君，告我不返游峨岷。
还家一舍卧不晨，阖棺空空但衣巾。
平生自言师洞宾，嗟世贱目贵所闻。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。